กทม. ยังมีปริมาณขยะมูลฝอยมากถึง 180 ตันต่อวัน แม้ควบคุมการใช้ถุงพลาสติกและโฟม โดยปี 2561 สามารถจัดเก็บและกำจัดขยะมากกว่า 10,000 ตันต่อวัน
นางสาววันทนา วุฒิยิ่งยง หัวหน้ากลุ่มงานบริการวิชาการ สำนักงานจัดการมูลฝอยและสิ่งปฏิกูลสำนักสิ่งแวดล้อม กรุงเทพมหานคร กล่าวว่า จากสถิติปี 2561 กรุงเทพมหานครมีขยะมูลฝอยต้องจัดเก็บแล้วนำไปกำจัดถูกวิธีมากถึง 10,700 ตันต่อวัน พบเป็นถุงพลาสติกปนเปื้อนไม่สามารถนำไปรีไซเคิลได้ 1,570 ตันต่อวัน หรือประมาณร้อยละ 14-15 เมื่อคิดเฉลี่ยประชากรในกรุงเทพมหานครทั้งหมดกว่า 10 ล้านคน ใช้ถุงพลาสติก 8 ใบต่อคนต่อวัน ภาพรวมถือว่าเพิ่มขึ้นกว่าปี 2560 ประมาณ 180 ตันต่อวัน         โดยจากการคาดการณ์ในปี 2561 ปริมาณขยะในกรุงเทพมหานครจะมากถึง 15,000 ตันต่อวัน แต่หลังกรุงเทพมหานครได้ควบคุมปริมาณการใช้ถุงพลาสติกมากขึ้นกลับช่วยลดปริมาณขยะจากแหล่งกำเนิดลงได้ถึง 4,500 ตันต่อวัน โดยเฉพาะช่วงฤดูฝนจะตกชะล้างขยะพลาสติกเหล่านี้ลงสู่แหล่งน้ำลำคลองและอุดตันท่อระบายน้ำ         ทั้งนี้ กรุงเทพมหานครยังให้หน่วยงานราชการในพื้นที่ทั้งหมดงดใช้ถุงพลาสติกและโฟม ครอบคลุมถึงสำนักการศึกษาด้วยการเปลี่ยนบรรจุภัณฑ์นมโรงเรียนใหม่จากเดิมใช้ถุงนมมากกว่า 50 ล้านถุงต่อปีการศึกษา มาเปลี่ยนเป็นนมกล่องลดลงเหลือเพียง 1,012 ตันต่อปีการศึกษา        ขณะที่ นายสินชัย เทียนศิริ ผู้อำนวยการสถาบันการจัดการบรรจุภัณฑ์และรีไซเคิลเพื่อสิ่งแวดล้อม กล่าวว่า ประเทศไทย จำเป็นต้องวางแนวทางการใช้ทรัพยากรให้คุ้มค่าตามทิศทางของโลกที่หันมาให้ความสำคัญกับปัญหาสิ่งแวดล้อมมากขึ้น โดยเฉพาะการนำพลาสติกมาใช้ซ้ำหรือรีไซเคิล ถือเป็นการปรับตัวรับกับการเปลี่ยนแปลงของสังคมโลกและช่วยลดปริมาณขยะในประเทศลงไปพร้อมกัน เช่นเดียวกับผู้ประกอบการ SCG เห็นว่าไทยต้องมีระบบการรีไซเคิลพลาสติกที่ถูกกำหนดอยู่ในคำสั่งซื้อสินค้าพลาสติก ที่มาจากการจัดเก็บขยะพลาสติกในภาคอุตสาหกรรม ซึ่งจะช่วยให้เกิดการคัดแยกขยะจากต้นทางหรือแหล่งกำเนิดในอนาคต